**100% stilling - en selvfølge!**

Fagforbundet har fulgt med i debatten ang. deltidsproblematikken som har foregått på Facebook-siden «Glad i Halden.»

Her skriver ansatte i kommunesektoren hvordan det oppleves å kjempe om ekstravakter for å få en stilling de kan leve av. Dette er en kjernesak for oss i Fagforbundet og som vi kjemper for.

I Høst fremmet vi et forslag i Hovedutvalget for administrasjonen(HAD) I dette utvalget sitter 2 representanter fra ansatte sammen med politikerne fra opposisjonen og posisjonen. Ansattes representanter har her forslagsrett, talerett og stemmerett. Vi fremmet her forslag om å få et politisk vedtak som gikk på å arbeide for heltidskultur i Halden kommune. Dette ble det flertall for i utvalget, men posisjonen anket vedtaket videre til formannskapet. Her sitter posisjonen i flertall og de stemte mot forlaget. De er tydelig på at de ikke ønsker et 3 partsamarbeid. Da sier det seg selv at ansvaret for egne ansatte ikke er tilstede og alt skal delegeres til administrasjonen.

Problemene med deltid er kjente for de fleste av oss. Det gir ingen forutsigbarhet i ansattes økonomi og det gir dårligere kvalitet til tjenestene som gis til kommunens innbyggere. Ansatte får ikke opptjening til pensjon og det gir vanskeligheter med å få lån i banken.

Det er utmattende å hele tiden jakte ledige vakter, ligge med telefon på puta og være klar for å møte på jobb. Kanskje man må si nei til weekendturer med familien, fordi om arbeidsgiver ringer må du ta vakta. Dette minner om et løsarbeidersamfunn og at arbeidstakerne igjen må stå med lua i hånda, men at lua er byttet ut med telefonen.

Hvordan det er kan vi lese mer om i økonomirapporten for tredje tertial i Halden kommune. Der kommer det virkelig fram hvor galt det er fatt. Halden kommune brukte i 2018 hele 113,3 mill. på variabel lønn – hvorav 85 mill. bare i helsesektoren, som igjen har de største utfordringene med deltid. Det ble brukt 14 mill. mer enn budsjettert til variabel lønn, mens de samtidig kuttet den faste lønnen med 9,5 mill. Da er ikke bruken av vikarbyråer inkludert i disse summene.

Det har siden 2015 vært en nedbemanning av faste ansatte i helsesektoren. Da er det et paradoks at vikarbruken øker.

Fagforbundet mener at disse summene burde brukes til å øke stillingene til faste ansatte ved å gi 100% stillinger. Det burde være en selvfølge at 100% stillinger skal gjelder for alle som arbeider i Halden kommune.

Fagforbundet Halden og Aremark.